Go tweng ka wena? O ka tswa o kile wa ipotsa gore a botshelo jwa gago bo na le bokao. O ka tswa o bereka tiro e e lapisang le e e kgobang marapo. Go ka nna ga bo go se na ope yo o anaanelang tiro ya gago. Le fa dilo di ka tswa di go tsamaela sentle gone jaanong, o ka tswa o tlhobaela ka se se tla diregang mo isagweng. Ka dinako tse dingwe, o ka tswa o ikutlwa o jewa ke bodutu kgotsa o ngomogile pelo. Go ka nna ga bo go na le dikgotlhang le go sa utlwane mo lelapeng la gago. O ka tswa o tlhokafaletswe ke mongwe yo o mo ratang. Monna mongwe yo o bidiwang André, o ne a atamalane thata le rraagwe, yo o neng a lwala mme morago a tlhokafala. André o ne a utlwa botlhoko thata mo a neng a akanya gore bohutsana jwa gagwe ga bo kitla bo fela.